樂府古題序 出門行
作者：元稹
朝代：唐

paragraphs: 兄弟同出門，同行不同志。
悽悽分岐路，各各營所爲。
兄上荆山巔，翻石辨虹氣。
弟沈滄海底，偷珠待龍睡。
出門不數年，同歸亦同遂。
俱用私所珍，升沈自茲異。
獻珠龍王宮，值龍覓珠次。
但喜復得珠，不求珠所自。
酬客雙龍女，授客六龍轡。
遣充行雨神，雨澤隨客意。
雩夏鐘鼓繁，禜秋玉帛積。
彩色畫廊廟，奴僮被珠翠。
驥騄千萬雙，鴛鴦七十二。
言者未搖舌，無人敢輕議。
其兄因獻璞，再刖不履地。
門戶親戚疎，匡牀妻妾棄。
銘心有所待，視足無所愧。
持璞自枕頭，淚痕雙血漬。
一朝龍醒寤，本問偷珠事。
因知行雨偏，妻子五刑備。
仁兄捧尸哭，勢友掉頭諱。
喪車黔首葬，弔客青蠅至。
楚有望氣人，王前忽長跪。
賀王得貴寶，不遠王所莅。
求之果如言，剖出浮筠膩。
白珩無顏色，垂棘有瑕累。
在楚裂地封，入趙連城貴。
秦遣李斯書，書爲傳國瑞。
秦亡漢魏傳，傳者得神器。
卞和名永永，與寶不相墜。
勸爾出門行，行難莫行易。
易得還易失，難同亦難離。
善賈識貪廉，良田無稙穉。
磨劒莫磨錐，磨錐成小利。